**P&O Nedlloyd Container Line Limited** oli brittiläis-hollantilainen maailmanlaajuinen konttilaivayhtiö. Se muodostui vuonna 1997, kun hollantilaisen Royal Nedlloydin ja brittiläisen P&O Groupin kontinkuljetustoiminnot yhdistyivät. Tanskalainen A.P. Møller-Mærsk Gruppen osti yhtiön vuonna 2005 ja liitti sen omaan konttilaivayhtiöönsä Maersk-Sealandiin, jolloin muodostui Maersk Line.

Historia
--------

P&O Nedlloydin konttilaiva *Barentsz*.
P&O Nedlloydin konttilaiva Shackleton lähestyy Rotterdamin satamaa.
Yhtiö muodostui, kun **P&O Containers Limitedin** ja **Royal Nedlloyd Linesin** kontinkuljetustoiminnot yhdistyivät joulukuussa 1996. Yhtiö kuului Grand Alliance -liittoon, jonka muita jäseniä olivat muun muassa Orient Overseas Container Line, Hapag-Lloyd ja NYK Line.

Yhtiö laajentui vuonna 1998, jolloin se osti Blue Star Linen ja Harrison Linen konttitoiminnot. Laajennus jatkui vuonna 2000, kun yhtiö hankki omistukseensa Farrel Linesin. Yhtiö rekisteröitiin Amsterdamin Euronextiin nimellä Royal P&O Nedlloyd NV Royal Nedlloydin hankittua omistukseensa enemmistön osakkeista.

Vuonna 2005 Maersk kertoi suunnitelmistaan ostaa P&O Nedlloyd 2,3 miljardilla eurolla. Hankinnan aikaan P&O Nedlloydin osuus maailman konttimarkkinoista oli 6% ja Maersk-Sealandin 12%. Niinpä uuden suuryhtiön markkinaosuus tuli olemaan noin 18%. Hankinta viimeisteltiin 13. elokuuta 2005 ja osakkeiden myynti päättyi 5. syyskuuta. Helmikuussa 2006 yhtiön nimeksi tuli *Mærsk Line*.

Yhtiöiden yhteenliittämisen aikaan P&O Nedlloydilla oli käytössään yli 160 alusta. Sen konttialuslaivaston kokonaiskuljetuskapasiteetti oli 635 000 TEU-yksikköä. Yhtiöllä oli 13 000 työntekijää 146 maassa.

Liittymistä seuraavina vuosina useat P&O Nedlloydin asiakkaat sanoivat sopimuksensa irti. Vuoden 2006 loppuun mennessä yhtiön markkinaosuus putosi 18,2 prosentista 16,8 prosenttiin. Samaan aikaan yhtiön pahimmat kilpailijat olivat nousussa: MSC:n osuus nousi 8,6 prosentista 9,5 prosenttiin ja CMA CGM:n 5,6 prosentista 6,5 prosenttiin. Myös Maersk Linen asiakastyytyvyys on laskenut.

Perintö
-------

P&O Nedlloydin ja sen edeltäjien esineistöä on esillä ja niiden historiaa on esitelty Rotterdamin merimuseossa ja Lontoon National Maritime Museumissa.

Kuvia
-----

P&O Nedlloydin kontti kontinkuljetusvaunussa Banburyn rautatieasemalla.P&O Nedlloydin konttilaiva *Unity* Suezin kanavassa.P&O Nedlloydin konttilaiva *Vera Cruz* lähdössä Brasilian Santosista.P&O Nedlloydin konttilaiva *Tasman*.

Katso myös
----------

* Maersk
* Hapag-Lloyd
* CMA CGM
* Mediterranean Shipping Company

Lähteet
-------

1. ↑  P&O casts off container unit  3.2.2004. The Guardian/Terry MacAlister. Viitattu 25.2.2013.
2. ↑  Maersk and Nedlloyd in bid talks  13.5.2005. The Guardian/Terry MacAlister. Viitattu 25.2.2013.
3. ↑  Notes of the P&O Nedlloyd shareholder meeting 27 July 2005 *vns-voe.nl*.  Arkistoitu 10.3.2008. Viitattu 25.2.2013.
4. ↑  Maersk Line's market share declines in 2006  29.7.2007. The Business Times/Marshall Cavendish.  Arkistoitu 11.3.2008. Viitattu 25.2.2013.
5. ↑  CMA CGM chief looks forward to smooth sailing  1.7.2007. Financial Times/Robert Wright.  Arkistoitu 5.2.2012. Viitattu 25.2.2013.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **P&O Nedlloyd**.
* Yhtiön kotisivu
* P&O Nedlloyd Heritagen kotisivu (Arkistoitu – Internet Archive)
* Maersk Linen kotisivu

  

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:P&O Nedlloyd